﻿ CHELTUIELILE CU EDUCAŢIA. ANALIZĂ COMPARATIVĂ GABRIELA NEAGU Încă de la începutul anilor ’80, sistemele de învăţământ din numeroase ţări, fie ele puternic dezvoltate, fie în curs de dezvoltare, parcurg un amplu proces de reformă, atât la nivel de structură, cât şi la nivelul conţinutului învăţământului. Pentru majoritatea sistemelor de învăţământ, modalităţile de finanţare, volumul cheltuielilor cu educaţia, precum şi gestionarea resurselor alocate acesteia sunt considerate priorităţi ale procesului de reformă. Studiul de faţă îşi propune o analiză a principalelor caracteristici ale mecanismelor de finanţare a sistemelor de învăţământ, volumul cheltuielilor cu educaţia şi a modalităţilor de gestionare a resurselor alocate învăţământului, la nivelul diferitelor sisteme educaţionale, între care şi cel românesc. În prima parte a studiului, vom avea în vedere principalele cauze care au condus la situarea aspectelor privind finanţarea învăţământului, cheltuielile cu educaţia şi gestionarea resurselor alocate acesteia între priorităţile reformei sistemului, pentru ca în a doua parte să analizăm principalele schimbări aduse de reformarea sistemelor, efectele acestora şi rezultatele obţinute până în prezent. I. Debutul reformei sistemelor de învăţământ, în special în ţările occidentale, nu poate fi separat de criza economică de la începutul anilor ’80. Multiplicarea problemelor sociale – creşterea şomajului, adâncirea inegalităţilor sociale, creşterea deficitului bugetar etc. – ca urmare a dificultăţilor economice, au condus la presiuni puternice şi de durată asupra bugetelor naţionale, astfel încât finanţarea sistemelor de învăţământ nu a mai reprezentat o prioritate, iar ponderea cheltuielilor cu educaţia prin raportare la PIB a început să scadă. Pentru a caracteriza starea sistemelor de învăţământ este utilizat tot mai frecvent termenul de criză, care vizează două aspecte: • criză, în sensul de imposibilitate a acoperirii costurilor cu educaţia exclusiv de la bugetul de stat; • criză, în sensul evidenţierii ineficienţei gestionării resurselor alocate educaţiei: persistenţa inegalităţilor sociale de acces la educaţie, amploarea fenomenului de eşec şcolar (abandon, repetenţie, performanţe educaţionale scăzute etc.), în ciuda unor costuri considerat ridicate, au condus la punerea în discuţie nu numai a volumului de resurse alocate învăţământului, ci şi a modalităţilor de gestionare ale acestora. CALITATEA VIEŢII, XVI, nr. 3–4, 2005, p. 359–371 360 GABRIELA NEAGU 2 Spre deosebire de ţările occidentale, ţările cu o economie centralizată, inclusiv România, au fost mult mai afectate de criza economică de la începutul anilor ’80. Cu o economie bazată, în principal, pe industria grea şi prelucrătoare orientate preponderent spre export, în ţările foste comuniste, criza economică de la începutul anilor ’80 a fost mult mai accelerată, devenind, în unele cazuri, (România) cronică. Principalele efecte au fost diminuarea veniturilor populaţiei, degradarea calităţii serviciilor publice (în principal, educaţia şi sănătatea), ca urmare a reducerii masive a cheltuielilor publice în aceste două domenii şi inexistenţei unui sector privat care să preia o parte a cheltuielilor, restrângerea accesului populaţiei la acest tip de servicii etc. Reformarea sistemelor de învăţământ a reprezentat, pentru majoritatea ţărilor, cea mai potrivită soluţie pentru ieşirea din criză. Iniţiate la începutul anilor ’80, la nivelul ţărilor occidentale, reforma sistemelor de învăţământ va debuta un deceniu mai târziu şi în sud-estul Europei. Diferenţele care apar între sistemele de învăţământ, în ceea ce priveşte debutul procesului de reformă, perioada de timp necesară derulării acesteia, efectele şi rezultatele obţinute până în prezent etc., ţin atât de contextul socioeconomic şi politic al unei ţări, cât şi de locul pe care-l ocupă educaţia între obiectivele prioritare ale ţării. II. Majoritatea schimbărilor care au avut loc în sistemele de învăţământ, începând cu anii ’80, în ţările occidentale şi în ’90, în ţările foste comuniste, au fost orientate, în principal, spre descentralizarea mecanismelor de finanţare a învăţământului, dar şi spre îmbunătăţirea recrutării şi formării personalului didactic, spre stabilirea unor criterii naţionale de evaluare a performanţelor educaţionale, spre încurajarea şi dezvoltarea învăţământului privat, la toate nivelurile sale etc. În termeni generali, descentralizarea sistemelor de învăţământ presupune transferul de competenţe (finanţare, organizare pedagogică, planificarea şi structura învăţământului etc.) de la nivel central spre nivel regional şi/sau local, şi chiar la nivelul instituţiilor de învăţământ. O analiză a obiectivelor procesului de 1 . descentralizare relevă situaţii foarte diverse În majoritatea ţărilor, obiectivul principal al descentralizării sistemului de învăţământ este unul exclusiv de natură financiară: diminuarea presiunilor financiare asupra autorităţii centrale, incapabile de a acoperi corespunzător costurile cu educaţia şi transferarea acestora, parţial sau în totalitate, către autorităţile regionale şi/sau locale. Schimbarea modului de finanţare conduce şi la schimbări de atitudine şi de relaţionare, în cadrul diverselor grupuri de interes ce privesc şcoala, motiv pentru care, pe lângă obiectivele de natură financiară au fost urmărite şi: • obiective de ordin sociopedagogic (Spania, Franţa, Italia la începutul anilor ’70 etc.), care presupun deschiderea şcolii spre comunitatea în care funcţionează şi implicarea părinţilor, reprezentanţilor diverselor asociaţii şi organizaţii locale în procesul decizional; 1 Le financement et la géstion des ressources dans l’enseignement obligatoire, www.eurydice.org 3 CHELTUIELILE CU EDUCAŢIA. ANALIZĂ COMPARATIVĂ 361 „dezvoltarea unei noi culturi de gestionare” a resurselor alocate educaţiei • (Austria, Irlanda, anii ’90 în Italia etc.). Atingerea acestor obiective, indiferent de natura lor, depinde, în mare măsură, de nivelul de dezvoltare socioeconomică al ţării, precum şi de nivelul de dezvoltare al sistemului de învăţământ atins până în momentul declanşării reformei. Măsura în care nivelul de dezvoltare al unei ţări influenţează sistemul de învăţământ este evaluată, de regulă, prin ponderea din PIB alocată educaţiei, prin raportarea la PIB-ul/locuitor. Nivelul de dezvoltare economică ridicat al ţărilor occidentale, inegalităţile socioeconomice reduse dintre regiuni, localităţi, categorii de populaţiei, existenţa unui sector privat puternic, atât la nivel central cât şi local, interesat şi dispus să investească în educaţie au făcut posibilă atingerea acestor obiective, astfel încât, în a doua jumătate a anilor ’90, situaţia sistemelor de învăţământ din punctul de vedere al implicării diferitelor autorităţi în procesul decizional era următoarea: Tabelul nr. 1 2 Nivelul la care sunt luate patru categorii de decizii în 14 ţări OCDE (%) Nivel Nivel Autoritate Categorii de decizii intermediar intermediar Şcoală centrală superior inferior Organizare pedagogică 28 2 5 65 Planificare şi structură 23 27 22 28 Gestiunea personalului 15 20 29 36 Finanţarea 5 10 38 47 Sursa: OCDE, Centre pour la recherche et l’innovation dans l’enseignement, 1995. Ţările avute în vedere: Germania, Austria, Belgia, Danemarca, Spania, SUA, Finlanda, Franţa, Irlanda, Noua-Zeelandă, Norvegia, Portugalia, Suedia, Elveţia. După cum se observă (tabelul nr. 1), deciziile privind finanţarea învăţământului sunt în mai mare măsură atribuţiile autorităţilor de la nivel intermediar inferior (district sau comună) şi de la nivel de şcoală, în timp ce autorităţile centrale şi cele de la nivel intermediar superior (guvern regional) sunt preocupate, în principal, de planificarea şi structura sistemului de învăţământ. În ceea ce priveşte strict finanţarea învăţământului se apreciază că autorităţile centrale şi cele de la nivel intermediar superior au, mai degrabă, rolul de a compensa eventualele diferenţe dintre regiuni, localităţi, instituţii de învăţământ. Procesul de descentralizare a sistemului de învăţământ a început şi în ţările central şi est-europene după 1990, urmărind aceleaşi obiective. Modul în care s-a realizat descentralizarea mecanismelor de finanţare a învăţământului în ţările 3 central şi est-europene este diferit : 2 La descentralisation dans l’éducation: pourquoi, quand, quoi et comment?, N. McGinn şi T. Wlsh, www.unesco.org. 3 Idem 1. 362 GABRIELA NEAGU 4 • preluarea de către autorităţile locale sau regionale a tuturor responsabilităţilor financiare, sau doar a unora dintre acestea (Ungaria – 1990, Cehia şi Slovacia – 1997, Polonia – 1990 pentru învăţământul primar, iar în 1999 şi pentru cel secundar inferior, România – 1999 pentru învăţământul preuniversitar etc.); • transferul autonomiei financiare direct instituţiilor de învăţământ (Bulgaria – 1998, Slovenia – 1996, în Cehia, Slovacia, dar şi în România, această modalitate de finanţare este în stadiu de testare). În România, legea privind descentralizarea sistemului de învăţământ prin care o parte a cheltuielilor cu educaţia, dar numai pentru nivelul preuniversitar, au trecut în responsabilitatea autorităţilor locale, a intrat în vigoare la începutul anului 1999. În timp, legislaţia cu privire la descentralizarea mecanismelor de finanţare a sistemului de învăţământ din România a suferit nenumărate modificări şi completări. Situaţia economică precară a României, subfinanţarea sistemului de învăţământ până în 1990, dar şi în perioada de tranziţie, au influenţat semnificativ procesul de descentralizare. Datele pe care le avem ne permit realizarea unor comparaţii în ceea ce priveşte mecanismele de finanţare a învăţământului, volumul cheltuielilor cu educaţia ca pondere din PIB dintre România şi ţările OCDE şi dintre România şi ţările foste comuniste, la nivelul anului 2000. O comparaţie dintre ţara noastră şi ţările OCDE pune în evidenţă faptul că, în anul 2000, ponderea din PIB alocată educaţiei era de 2,9% la un PIB/locuitor de 5,5 mii USD, situând România la mai puţin de un sfert (22,7) de nivelul mediu al 4 ţărilor OCDE . Tabelul nr. 2 Cheltuieli publice cu educaţia (pondere în PIB) 1989 1990 1991 1992 1993 1994 1995 1996 1997 1998 1999 2000 2001 Cehia 4,0 4,1 4,1 4,5 5,2 5,2 5,1 5,2 4,6 4,3 4,5 4,4 4,5 Ungaria 5,7 5,8 6,3 6,6 6,5 6,4 5,5 4,9 5,0 4,9 5,2 5,1 5,1 Polonia – 4,8 5,1 5,4 5,4 5,3 5,2 5,4 5,5 5,1 5,1 5,1 5,4 Slovacia – 5,1 5,6 6,0 5,2 4,2 4,8 4,7 4,3 4,1 4,1 4,0 3,8 Estonia – – – 6,1 7,1 6,6 7,0 7,3 7,1 6,8 7,1 6,7 6,8 Letonia – 4,5 4,1 4,5 6,1 6,1 7,0 5,8 8,7 6,9 6,8 6,8 6,9 Lituania – 4,5 – – 4,6 5,6 5,6 5,4 5,8 6,4 6,5 6,0 6,1 Bulgaria – 5,0 5,1 6,1 5,7 4,8 4,0 3,2 3,9 3,9 4,2 4,2 4,0 România 2,2 2,8 3,6 3,6 3,3 3,1 3,4 3,6 3,3 3,3 3,8 2,9 3,2 Belarus – – 4,6 5,3 6,0 5,8 5,5 5,9 6,3 6,3 6,2 6,2 – Moldova – – – 7,8 6,0 8,7 7,6 9,0 8,8 6,2 4,7 4,0 4,6 Rusia – 3,7 3,6 3,8 4,3 4,5 3,7 4,0 4,5 3,6 3,2 – – Ucraina – – – – – 5,3 5,4 4,9 5,4 4,4 3,6 4,2 4,7 Sursa: Baza de date MONEE. 4 PISA Programul internaţional OCDE pentru evaluarea elevilor. Raport naţional, Bucureşti, 2002, www.edu.ro. 5 CHELTUIELILE CU EDUCAŢIA. ANALIZĂ COMPARATIVĂ 363 Şi în context est-european, ţara noastră este încă departe de a atinge nivelul ţărilor foste socialiste, în ceea ce priveşte cheltuielile totale cu educaţia şi distribuţia acestora pe niveluri de învăţământ. Dacă avem în vedere aceeaşi perioadă (anul 2000), în ţări precum Bulgaria, Letonia, Rusia etc, se alocau 3% din PIB educaţiei şi peste acest procent în condiţii de PIB/locuitor mai ridicat: Bulgaria – 5,7 mii USD/locuitor, Letonia – 7,0 mii 5 . USD/locuitor, Rusia – 8,4 mii USD/locuitor În România, alocarea unui volum redus de resurse învăţământului ca procent din PIB (sub 4% din PIB), asociată cu dificultăţi economice majore a afectat întreaga structură a cheltuielilor cu educaţia: pe tipuri de cheltuieli, niveluri de învăţământ, medii de rezidenţă etc. Cele mai afectate categorii de cheltuieli au fost cele materiale (cu excepţia celor pentru manuale şcolare) şi cele de capital, adică acele tipuri de cheltuieli care afectează direct calitatea învăţământului, infrastructura şcolară şi gradul de cuprindere în sistem. Tabelul nr. 3 Date privind cheltuielile cu educaţia pe niveluri de învăţământ (% din PIB) 1999 2000 2001 Nivel primar (s) (s) (s) EU (25 ţări) 1,11,11,2 (s) (s) (s) EU (15 ţări) 1,11,11,1 Cehia 0,7 0,7 0,7 Ungaria 0,9 0,8 1,0 Polonia 2,3 2,5 2,8 Bulgaria 0,6 – 0,7 România 1,1 1,1 1,2 Nivel secundar (s) (s) (s) EU (25 ţări) 2,32,32,3 (s) (s) (s) EU (15 ţări) 2,42,32,4 Cehia 2,0 2,0 2,1 Ungaria 2,0 1,9 2,2 (i) (i) (i) Polonia 1,11,31,3 Bulgaria 1,2 – 1,7 (i) (i) (i) România 0,70,70,9 Nivel terţiar (s) (s)(s) EU (25 ţări) 1,11,0 1,1 (s)(s)(s) EU (15 ţări) 1,1 1,1 1,1 Cehia 0,8 0,8 0,8 Ungaria 0,9 1,0 1,1 (i) (i)(i) Polonia 0,80,7 1,1 Bulgaria 1,2 – 0,6 (i)(i)(i) România 0,5 0,4 0,8 Sursa: Site-ul EUROSTAT.(–) Lipsă date; (s)estimări Eurostat. 5 Idem 3. 364 GABRIELA NEAGU 6 Comparativ cu ţările europene, se observă că, în România, distribuţia cheltuielilor cu educaţia pe niveluri de învăţământ are tendinţa de a înregistra valori tot mai scăzute, pe măsură ce nivelul de învăţământ creşte, în condiţiile în care populaţia şcolară este în scădere. Acest lucru este mult mai evident dacă avem în vedere costurile medii pe elev pe medii de rezidenţă, pe niveluri de învăţământ. Tabelul nr. 4 6 Cost mediu/elev (mii lei) Cost mediu/elev pe ţară 8 740,778 Rural 7 362,964 Urban 9 597,000 Sursa: CNFIPS, 2003, an de finanţare 2002 Tabelul nr. 5 7 Costuri medii/elev şi niveluri de învăţământ (mii lei) Niveluri de învăţământ Cost mediu/elev Preşcolar 7 603,110 Primar 6 571,501 Gimnazial 8 818,394 Liceal + profesional 11 477,530 Postliceal+maiştri 6 059,568 Sursa: CNFIPS, an de finanţare – 2002. Costurile medii pe elev sunt mult mai scăzute în mediul rural, comparativ cu mediul urban şi la nivel primar şi gimnazial, comparativ cu nivelul liceal şi cel postliceal (tabelul nr. 4 şi 5). Studii asupra sistemului de învăţământ din România, în ceea ce priveşte relaţia dintre costurile medii pe elev şi nivelul de dezvoltare economică, pun în evidenţă faptul că, în majoritatea judeţelor din Moldova şi din sudul ţării unde nivelul de dezvoltare economică este mai scăzut, şi costurile medii pe elev sunt mai mici. Astfel, judeţele Botoşani, Galaţi, Vaslui, Giurgiu, Călăraşi, Ialomiţa se caracterizează prin costuri mai scăzute pe elev, comparativ cu Municipiul Bucureşti şi judeţele din vestul şi centrul ţării (Cluj, Timiş, Bihor), unde costurile 8 . pe elev sunt mai ridicate Acoperirea celorlalte cheltuieli (altele decât cele privind personalul, bursele, manualele şcolare) de către autorităţile locale conduce la diferenţe semnificative, în ceea ce priveşte rata de cuprindere în sistem şi calitatea acestuia. 6 Starea învăţământului preuniversitar în România, www.edu.ro. 7 Idem 6. 8 Stadiul aplicării sistemului de finanţare a învăţământului preuniversitar de stat. Studiu, www.edu.ro. 7 CHELTUIELILE CU EDUCAŢIA. ANALIZĂ COMPARATIVĂ 365 Tabelul nr. 6 Dinamica cuprinderii şcolare, pe niveluri de învăţământ (%) 1999–2000 2000–2001 2001–2002 2002–2003 2003–2004 65,7 66,9 68,2 64,2 64,4 Total Înv. preşcolar 65,2 66,1 67,5 71,0 70,9 Înv. primar 91,4 94,2 93,8 93,1 94,0 Înv. gimnazial 86,9 90,8 85,3 86,3 85,7 Înv. liceal 43,9 47,8 46,9 47,0 46,9 Înv. profesional 14,5 18,2 17,9 18,6 18,4 Înv. postliceal 4,6 4,0 3,9 3,5 3,2 Înv. superior 15,5 18,1 20,3 23,0 24,6 Sursa: INS. Se observă că, pe ansamblu, rata de cuprindere în învăţământ s-a menţinut la un nivel ridicat, dar cu diferenţe semnificative între nivelurile de învăţământ: foarte ridicat la nivelul învăţământului obligatoriu (primar şi gimnazial) şi redus la nivel secundar (liceal şi profesional). Rata de cuprindere şcolară la nivel post-obligatoriu este dependentă de condiţiile de învăţare şi calitatea învăţământului la nivel obligatoriu şi de disponibilităţile familiei din care provine elevul de a investi în educaţie. În general, s-a constat că, între costurile medii pe elev şi performanţele educaţionale există o relaţie directă: cu cât cheltuielile pe elev sunt mai ridicate, cu atât cresc şi performanţele educaţionale ale acestora. Elevii care provin din mediul rural, din regiunile/judeţele cu un nivel de dezvoltare socioeconomică mai scăzută şi din medii sociofamiliale defavorizate, înregistrează o rată a abandonului şcolar mai mare, un nivel de participare mai scăzut la examenele naţionale şi performanţe educaţionale mai modeste. Acelaşi lucru este valabil şi în comparaţiile dintre ţări: cheltuielile pe elev explică 54% din variaţia dintre ţări a performanţei medii, în timp ce 43% din variaţia dintre ţări a scorurilor medii poate fi anticipată pe baza 9 . produsului lor brut Menţinerea unei rate de cuprindere ridicate în învăţământul obligatoriu se datorează, în mare măsură, potrivit analizelor asupra stării sistemului de învăţământ din România, şi derulării, în ultimii ani, a unor programe cu finanţare guvernamentală: asigurarea unei mese gratuite pentru elevii din învăţământul primar, alocarea de fonduri pentru achiziţionarea de rechizite şcolare, pentru elevii proveniţi din medii sociofamiliale defavorizate etc. Derularea unor astfel de programe la nivelul unui sistem de învăţământ se înscrie într-un obiectiv educaţional mai larg: creşterea şanselor de acces la educaţie pentru toţi copiii, indiferent de caracteristicile sociofamiliale sau/şi particularităţile psiho-intelectuale. Promovarea acestui obiectiv obligă sistemele de învăţământ să dezvolte, pe lângă mecanismele clasice de finanţare a învăţământului, un sistem de 9 Idem 3. 366 GABRIELA NEAGU 8 distribuţie de resurse financiare complementare, care să răspundă nevoilor unei anumite categorii de populaţie de vârstă şcolară. Volumul şi natura resurselor alocate prin acest sistem de finanţare complementară, criteriile în funcţie de care sunt identificate categoriile de populaţie, diferă de la o ţară la alta. Însă, în general, s-a constat că efectul pozitiv al acestui sistem de finanţare complementară este mult mai ridicat atunci când se adresează unor grupuri-ţintă de populaţie (familii cu mulţi copii, emigranţi, minorităţi lingvistice sau etnice etc.), când sunt proiectate şi derulate şi dincolo de învăţământul obligatoriu. Starea actuală a sistemului de învăţământ din România confirmă avertizările specialiştilor, potrivit cărora impactul descentralizării obligaţiilor financiare în sistemul de învăţământ este unul pozitiv, doar dacă procesul este asociat cu o creştere economică constantă de-a lungul timpului şi un sprijin financiar şi tehnologic crescut din partea autorităţii centrale. Altfel, descentralizarea sistemului de învăţământ permite doar atingerea unor obiective financiare (reducerea costurilor cu educaţia), dar are tendinţa de a accentua inegalităţile de acces la educaţie şi creşterea fenomenului de eşec şcolar, în rândul populaţiei. Reformarea sistemelor de învăţământ, diversificarea ofertei educaţionale a atras după sine şi posibilitatea părinţilor de a opta pentru instituţia de învăţământ pe care o vor frecventa copiii lor. La nivelul majorităţii sistemelor de învăţământ din Europa, şi nu numai, este încurajată libera alegere de către părinţi a instituţiei de învăţământ pe care o vor urma copiii lor, în scopul creşterii competitivităţii între şcoli. Astfel, în ultimii ani, criteriile în funcţie de care părinţii optează pentru o şcoală sau alta au în vedere, tot mai puţin, distanţa dintre domiciliu şi şcoală şi, tot mai mult, calitatea învăţământului şi condiţiile de învăţare oferite de instituţia respectivă. Stabilirea unor criterii naţionale de evaluare a performanţelor educaţionale şi publicarea acestora au nu numai rolul de a informa părinţii despre rezultatele obţinute de fiecare şcoală în parte, ci şi pe acela de a identifica şcolile care se confruntă cu probleme şi cauzele acestor probleme (performanţe educaţionale scăzute, datorate nivelului de dotare tehnico-materială a şcolii, caracteristicilor sociofamiliale ale populaţiei şcolare care frecventează instituţia de învăţământ, caracteristicilor corpului profesoral etc.). Stabilirea unor criterii de evaluare naţională, realizarea de comparaţii la nivel naţional între instituţiile noastre de învăţământ, precum şi la nivel internaţional, au, de asemenea, un rol important în evaluarea eficienţei utilizării resurselor alocate educaţiei, în stabilirea de obiective educaţionale la nivel naţional. În România, principalele criterii de evaluare naţională sunt examenul de capacitate (până în 2004) şi bacalaureatul. Importanţa acestor evaluări naţionale este foarte mare, datorită rolului pe care-l au: atât unul de certificare a absolvirii unui nivel de învăţământ, cât şi unul de selecţie pentru cei care-şi continuă studiile. Până în prezent, participarea la aceste tipuri de evaluări precum şi promovabilitatea sunt foarte ridicate (peste 80%), deşi rezultatele obţinute la nivel 9 CHELTUIELILE CU EDUCAŢIA. ANALIZĂ COMPARATIVĂ 367 naţional nu se confirmă, atunci când România este inclusă în studii comparative la nivel internaţional (de regulă, ne situăm sub media internaţională). Cel mai important aspect evidenţiat de analiza rezultatelor evaluărilor naţionale, dar şi prin participarea la evaluări internaţionale este acela că rezultatele obţinute de către elevii români s-au dovedit puternic dependente de mediul de rezidenţă în care funcţionează şcoala şi de mediul sociofamilial de provenienţă al elevului. Astfel, şcolile din mediul rural, din judeţele cu un nivel de dezvoltare socioeconomică scăzut, se caracterizează prin condiţii de învăţare modeste, o calitate scăzută a învăţământului, printr-o populaţie şcolară majoritară, provenind din medii sociofamiliale defavorizate şi care obţine performanţe educaţionale scăzute: o participare mai scăzută la acest tip de evaluări, rezultate foarte slabe, care, de mult ori, fie îi exclud din competiţie, fie nu le permit înscrierea şi frecventarea instituţiei de învăţământ dorite celor care vor să-şi continue studiile. O altă problemă pe care o ridică evaluările naţionale este aceea că nu atrag după sine şi competitivitatea între instituţiile de învăţământ, decât într-o foarte mică măsură, pentru că în România: • nu există un consens oficial despre ce anume înseamnă performanţă educaţională, care sunt consecinţele (ne)atingerii acestor performanţe; • datorită incapacităţii acoperirii unor costuri suplimentare cu educaţia, atât de la nivelul autorităţilor cât şi de la nivelul bugetelor gospodăriilor, majoritatea părinţilor, mai ales cei din mediul rural, vor opta, în continuare, mai degrabă pentru şcoala cea mai apropiată de domiciliu, decât pentru cea mai performantă. Nivelul ridicat al inegalităţilor dintre regiuni, judeţe, localităţi şi instituţii de învăţământ din România, incapacitatea autorităţilor centrale de a diminua aceste inegalităţi face dificilă, cel puţin pe termen scurt, aplicarea unui mecanism de finanţare, în care elementele calitative să predomine. Nu numai contextul socioeconomic este un obstacol, ci şi faptul că, în momentul de faţă, o astfel de finanţare nu este agreată nici de către autorităţile centrale (s-ar diminua capacitatea de control al acestora), nici de către cadrele didactice (finanţarea pe bază de performanţe educaţionale ar reflecta calitatea pregătirii cadrului didactic). În evaluările sistemului de învăţământ din România se are în vedere, pentru viitor, nu numai creşterea accesibilităţii părinţilor şi elevilor la informaţii privind rezultatele obţinute de către o instituţie de învăţământ, ci şi finanţarea şcolilor, salarizarea cadrelor didactice, în funcţie de rezultatele obţinute. Atragerea şi menţinerea elevilor într-o şcoală depinde şi de cadrele didactice. În evaluarea performanţelor educaţionale ale elevilor, factorii legaţi de cadrele didactice s-au dovedit a influenţa semnificativ nivelul acestora: o motivaţie înaltă a cadrelor didactice, o bună structurare a activităţii şcolare, stabilirea unor relaţii de cooperare între elevi şi cadre didactice conduc la performanţe educaţionale ridicate. Acelaşi tip de studii atrage însă atenţia că, în ultimii ani, profesia de cadru didactic nu mai este una solicitată, atrăgătoare, în special pentru tineri. Se vorbeşte, 368 GABRIELA NEAGU 10 tot mai des, despre un proces de selecţie negativă la nivelului sistemului de învăţământ: într-unul dintre cele mai importante sisteme ale societăţii vin cei care 10 . nu au reuşit în alt domeniu Relaţia dintre personalul didactic şi cheltuielile cu educaţia este importantă din cel puţin două motive: cât din totalul cheltuielilor cu educaţia este alocat salarizării şi în responsabilitatea cui se află deciziile privind salarizarea personalului angajat în sistem. Deşi, din totalul cheltuielilor cu educaţia, finanţarea personalului didactic este dominantă (în medie, atât în ţările UE cât şi în ţările candidate acest tip de 11 cheltuieli reprezintă 75% din totalul cheltuielilor ), aceasta nu înseamnă că salariile cadrelor didactice sunt ridicate. Comparativ cu alte profesii care necesită acelaşi nivel de pregătire, salariile cadrelor didactice sunt reduse, iar prestigiul social al profesiei de cadru didactic, mult diminuat. Studiile asupra datelor disponibile la nivel internaţional asupra salarizării cadrelor didactice demonstrează că, după 15 ani de experienţă, un cadru didactic are un venit mediu inferior celui obţinut de un muncitor calificat cu aceeaşi vechime în muncă (UNESCO, 2002). Şi în România, salariile medii ale cadrelor didactice sunt sub valoarea salariului mediu pe economie. Un alt aspect legat de salarizarea personalului este acela al criteriilor utilizate în stabilirea nivelului salariului, precum şi cine îşi asumă această responsabilitate. Dat fiind importanţa ridicată a acestui tip de cheltuieli, atât ca volum din totalul cheltuielilor cu educaţia, cât şi ca urmare a numărului ridicat de personal angajat în sistem, deciziile privind salarizarea au rămas, în toate ţările, în responsabilitatea autorităţilor centrale. În ceea ce priveşte criteriile în funcţie de care se face salarizarea, se constată că, în majoritatea ţărilor din Europa, inclusiv România, principalul criteriu este vechimea în muncă, fapt cu consecinţe importante asupra componenţei personalului didactic, atragerea şi menţinerea acestuia în sistem: diminuarea motivaţiei de a obţine performanţe în plan personal şi la clasă, îmbătrânirea personalului didactic, interes limitat în asumarea responsabilităţilor de conducere şi coordonare a instituţiilor de învăţământ, a activităţilor extraşcolare, a unor programe educaţionale etc. În aceste condiţii de dificultate de a convinge absolvenţii cu rezultate şcolare bune să opteze pentru profesia de cadru didactic şi să rămână în sistem, precum şi orientarea unei părţi importante din personalul didactic spre alte domenii de activitate cresc costurile financiare cu recrutarea şi formarea altora, dar şi costurile sociale şi psihologice determinate atât de acomodarea şi adaptarea elevilor cât şi ale cadrelor didactice. De aceea, în ultimul timp, nivelul de salarizare al personalului angajat în sistem, criteriile în funcţie de care se face salarizarea sunt, 10 Lazăr Vlăsceanu, Politici educaţionale, în Politici Sociale. România în context European, Editura Alternative, Bucureşti, 1997. 11 Les chiffres-clès de l’éducation en Europe, 2002, www.eurydice.org 11 CHELTUIELILE CU EDUCAŢIA. ANALIZĂ COMPARATIVĂ 369 tot mai des, aduse în discuţie, iar eforturile privind îmbunătăţirea corelării performanţelor elevilor cu salarizarea a devenit o prioritate. Pentru România, diminuarea costurilor cu educaţia şi utilizarea eficientă a resurselor existente trebuie să vizeze şi îmbunătăţirea recrutării şi formării cadrelor didactice. Diminuarea presiunii asupra bugetelor publice s-a realizat şi prin încurajarea şi dezvoltarea învăţământului privat, la toate nivelurile sale. Deşi pe termen scurt, încurajarea şi susţinerea dezvoltării învăţământului privat poate conduce la o deteriorare a învăţământului public – diferenţe semnificative în rândul populaţiei în ceea ce priveşte accesul la educaţie, pe criterii socioeconomice –, pe termen lung efectul este benefic: degrevarea sistemului public de educaţie de o parte din cheltuieli şi orientarea acestora spre sprijinirea categoriilor defavorizate ale populaţiei, în scopul facilitării accesului la educaţie, la toate nivelurile, dar mai ales la cel superior. Este, de asemenea, foarte important ca dezvoltarea învăţământului privat, indiferent la nivelul la care are loc, să se realizeze pe baza unor reglementări stricte a condiţiilor şi criteriilor de calitate ale învăţării, astfel încât să nu conducă la o scădere a responsabilităţii pentru calitatea învăţământului, în sistemul public de educaţie, la o concentrare exclusivă pe reducerea cheltuielilor publice cu educaţia, privatizarea masivă a sistemului de învăţământ, la un personal didactic mai puţin motivat în a identifica resurse financiare necesare educaţiei etc. La nivelul ţărilor membre UE, numărul instituţiilor de învăţământ privat este mult mai ridicat decât în ţările candidate. Dacă numărul elevilor care învaţă în instituţii de învăţământ privat şi nesubvenţiont de către stat este neglijabil, numărul celor care frecventează instituţii de învăţământ private şi subvenţionate este ridicat: mai mult de jumătate dintre elevii din Belgia şi Olanda şi mai mult de 20% în Spania şi Franţa. În ţările candidate, învăţământul privat, fie el subvenţionat sau nu (cum este cazul României) este puţin reprezentat: în medie, mai puţin de 5% dintre 12 . elevi frecventează acest tip de învăţământ Învăţământul privat din România este în plin proces de dezvoltare şi, deşi, atât la nivelul autorităţilor cât şi la nivelul populaţiei, percepţia asupra acestui tip de învăţământ nu este una tocmai favorabilă, mai ales pentru nivelul superior de învăţământ, dezvoltarea sa are meritul de a diminua, într-o oarecare măsură, presiunea asupra bugetului public, aflat în imposibilitatea de a acoperi costurile cu educaţia. Dezvoltarea învăţământului privat din România nu are un caracter uniform nici în ceea ce priveşte nivelurile de învăţământ, nici din punctul de vedere al distribuţiei teritoriale. Pe niveluri de învăţământ, învăţământul superior privat s-a dezvoltat mult mai rapid şi mai bine, comparativ cu învăţământul preuniversitar. La nivelul învăţământului preuniversitar privat, cel mai bine reprezentat este nivelul preşcolar (186 grădiniţe), 12 Idem 11. 370 GABRIELA NEAGU 12 urmat de nivelul primar şi gimnazial (39 de şcoli primare şi 13 şcoli gimnaziale) şi învăţământul secundar (63 de licee, 25 de şcoli profesionale şi 13 şcoli de ucenici). Există, de asemenea, şi instituţii de învăţământ postliceal (228), dar numărul lor este în 13 . scădere, datorită solicitărilor tot mai puţine, venite din partea populaţiei Reţeaua instituţiilor de învăţământ particular, atât la nivel preuniversitar, cât şi la nivel universitar, este repartizată neuniform în teritoriu, cu o concentrare mai mare în regiunile, judeţele, localităţile dezvoltate (Bucureşti, Cluj, Iaşi), mult mai redusă în altele (Ialomiţa, Dâmboviţa) şi inexistentă în unele (Călăraşi, Covasna). Aceasta este o dovadă a faptului că, mai ales învăţământul privat, este direct legat de nivelul de dezvoltare socioeconomică a regiunii, judeţului şi, inclusiv, de posibilităţile financiare ale populaţiei. Din punctul de vedere al calităţii şi condiţiilor de învăţare, cel puţin la nivelul învăţământului privat preuniversitar, se constată un raport elev/cadru didactic şi condiţii de învăţare mult mai bune decât în învăţământul de stat, o participare la 14 examenele naţionale de 100% şi obţinerea de rezultate bune şi foarte bune . Acest fapt demonstrează că, în condiţiile în care calitatea nivelului de trai al familiilor şi calitatea serviciilor educaţionale sunt ridicate – ambele reprezentând principalele medii de dezvoltare ale copilului – atunci şi performanţele educaţionale sunt pe măsură, iar continuarea studiilor, o garanţie. În ceea ce priveşte învăţământul superior din România, acesta, deşi a cunoscut o dezvoltare continuă din 1990 până în prezent, atât la nivel public, cât şi la nivel privat (de peste 5 ori), nu ne situează la un nivel comparabil cu ţările vest- europene (în medie, doar 70 de studenţi la 10 000 de locuitori). Cât priveşte situaţia financiară a învăţământului superior public din România, chiar şi în condiţiile unei creşteri a ponderii cu educaţia de 6% din PIB, în viitor, soluţia cea mai potrivită rămâne tot aceea de creştere a competenţele de gestionare a resurselor pentru a fi evitate „decalaje între interesele şi scopurile universitare şi gestionarea financiară 15 generate de sacrificarea primelor, în virtutea restricţiilor induse financiar” . După cum se observă, până în momentul de faţă, măsurile adoptate la nivelul sistemului de învăţământ din România, în ceea ce priveşte mecanismele de finanţare a sistemului de învăţământ sunt apropiate de cele promovate şi derulate în majoritatea sistemelor de învăţământ din ţările dezvoltate. Apar diferenţe semnificative, în ceea ce priveşte volumul cheltuielilor cu educaţia ca pondere din PIB, datorate, în mare parte, nivelului de dezvoltare economică a ţării, dar şi faptului că în România educaţia a rămas doar la nivel declarativ obiectiv naţional prioritar, precum şi în ceea ce priveşte modalităţile de gestionare. Dacă la legislaţia, în mare parte favorabilă sistemului de învăţământ, se vor adăuga o creştere economică constantă, resurse financiare în raport cu nevoile sistemului şi experienţă şi perfecţionare în gestionarea acestora, considerăm că sistemul de învăţământ românesc are şanse ridicate de a deveni unul performant. 13 Idem 11. 14 Idem 11. 15 Conferinţa Rectorilor Instituţiilor Publice de Învăţământ de Stat, www.edu.ro. 13 CHELTUIELILE CU EDUCAŢIA. ANALIZĂ COMPARATIVĂ 371 BIBLIOGRAFIE 1. Dogaru Ilie, Măntăluţă Ovidiu, Sinteze şi studii privind finanţarea învăţământului preuniversitar de stat, Bucureşti, Editura Tipogrup Pres, 2001. 2. Gal D., Educaţia şi mizele ei sociale, Editura Dacia, Cluj-Napoca, 2002. 3. N. McGinn et T. Wlsh, La déscentralisation dans l’éducation: pourquoi, quand, quoi et comment?, www.unesco.org 4. Perţ S., Capitalul uman – factor-cheie al creşterii economice durabile. Convergenţe şi disparităţi, „Probleme economice”, nr. 22–23–24/2001, CIDE, Bucureşti, 2001. 5. Vlăsceanu Lazăr, Politici educaţionale, în Politici Sociale. România în context European, Editura Alternative, Bucureşti, 1997. 6. Starea învăţământului preuniversitar în România, www.edu.ro. 7. L’impact de la mondialisation sur les strategies de réforme de l’éducation, www.unesco.org-iiep. 8. Comisia Comunităţii Europene, Comunicatul Comisiei, Investiţia eficientă în educaţie şi formare: imperativ pentru Europa. 9. Stadiul aplicării sistemului de finanţare a învăţământului preuniversitar de stat – Studiu – www.edu.ro. 10. România – Propuneri de politică educaţională – sinteze din Raportul Băncii Mondiale, 2002, www.edu.ro. 11. PISA – Programul internaţional OCDE pentru evaluarea elevilor. Raport Naţional, Bucureşti, 2002, www.edu.ro 12. Conferinţa Rectorilor Instituţiilor Publice de Învăţământ de Stat, www.edu.ro. 13. Les chiffres clés des l’éducation en Europe, 2002, www.eurydice.rog. 14. Le financement et la gestion des réssources dans l’enseignement obligatoire, www.eurydice.org. 